*Pranešimas spaudai*

*2025 birželio 5 d.*

**Vilniuje surengtos tarptautinės COBIS žaidynės subūrė jaunus sportininkus iš šešių šalių**

**„The British School of Vilnius“ tarptautinės mokyklos organizuotos COBIS žaidynės trims dienoms subūrė jaunų sportininkų bendruomenę. Į Vilniuje vykusias moksleivių plaukimo, lengvosios atletikos ir futbolo varžybas suvažiavo per 200 dalyvių iš šešių skirtingų šalių.**

Vienas svarbiausių viso tarptautinių britų vidurinių mokyklų tinklo „The Council of British International Schools (COBIS)“ metų renginių COBIS žaidynės kasmet vyksta skirtingose valstybėse, kuriose veikia mokyklos. Šiemet pirmą kartą organizuoti sporto šventę patikėta Vilniaus padaliniui.

Varžybos vyko trijose sostinės vietose – Vingio parko lengvosios atletikos stadione „Vingis“, Lazdynų baseine ir „VFA-Hanner” futbolo stadione, o atidarymo ceremonija buvo surengta naujajame „The British School of Vilnius“ korpuse. Mokyklos direktorius Andrew Prosseris teigė, kad tai buvo puiki proga parodyti svečiams tiek gražų miestą, tiek perteikti mokyklos dvasią.

„Šios žaidynės – tai ne tik sportas, bet ir komandinis darbas, atkaklumas ir ilgalaikės draugystės užmezgimas. O šie dalykai svarbūs tiek futbolo aikštėje, tiek baseine, tiek bėgimo takelyje, tiek mokantis klasėje. Buvo įkvepiančiai gera matyti tiek daug mokinių iš viso pasaulio vienoje vietoje – Vilniuje. Mums buvo garbė suorganizuoti šį renginį”, – sakė A. Prosseris.

Šeimininkai priėmė moksleivius ir darbuotojus iš septynių mokyklų: Šv. Jurgio britų tarptautinės mokyklos (Italija), Vaivorykštės tarptautinės mokyklos (Uganda), Dubajaus koledžo (JAE), Kampjono mokyklos ir Šv. Kotrynos britų mokyklos (Graikija), Šv. Jurgio tarptautinės mokyklos (Liuksemburgas) bei „RiverBank” mokyklos (Nigerija).

Galutinėje aštuonių komandų įskaitoje žaidynių nugalėtoja tapo Šv. Kotrynos britų mokykla, antrąją vietą užėmė Dubajaus koledžas, o trečioji atiteko Kampjono mokyklai. Pasibaigus varžyboms jaunieji sportininkai leidosi į ekskursijas po Vilnių. Vienos ryškiausių viešnagės akimirkų – mokykloje vykęs maisto festivalis ir pažintis su lankomiausiomis sostinės vietomis bei lietuviška kultūra. Tarp svečius sudominusių pramogų buvo ir tuo metu gatves užplūdęs šaltibarščių festivalis „Vilnius Pink Soup Fest“.

COBIS generalinis direktorius Colinas Bellas teigė, kad COBIS žaidynės yra meistriškumo šventė tiek sporto aikštelėje, tiek už jos ribų ir dėkojo „The British School of Vilnius“ komandai už organizavimą.

COBIS žaidynės pirmą kartą buvo surengtos 2012 m. Čekijoje, Prahos britų mokykloje. Nuo tada jos vyko jau 12-koje skirtingų valstybių, kuriose veikia šio britų tinklo mokyklos, jau dalyvavo tūkstančiai mokinių. Vilniuje žaidynės vyko gegužės 29 – birželio 1 dienomis.

*Kontaktai žiniasklaidai:*

*info@britishschool.lt*

*+370 52 33 88 55*

*www.britishschool.lt*